Diari Oficial de la Generalitat Valenciana


Sumari del DOGV 9792, del 20-02-2024 (2024/1335)

RESOLUCIÓ de 8 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Universitat de València-Estudi General, per a fomentar la formació d'entrenadores i entrenadors esportius a la Comunitat Valenciana, a través de cursos de contingut tècnic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9792

Data del DOGV
:   20-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1335


Data del document
:   08-02-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * Vicepresidència Primera i Conselleria de Cultura i Esport

RESOLUCIÓ de 8 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Universitat de València-Estudi General, per a fomentar la formació d'entrenadores i entrenadors esportius a la Comunitat Valenciana, a través de cursos de contingut tècnic. [2024/1335]  
La Generalitat, a través de la Vicepresidència Primera i Conselleria de Cultura i Esport, i la Universitat de València-Estudi General, han subscrit, amb data 14 de novembre de 2023, després de la tramitació reglamentària prèvia, un conveni per a fomentar la formació d'entrenadores/entrenadors esportius a la Comunitat Valenciana, a través de cursos de contingut tècnic.  
En compliment del que s'establix en la clàusula setze de l'esmentat conveni, que ha quedat inscrit en el Registre de Convenis de la Generalitat amb el número 0051/2024, es publica en el Diari Oficial de la Generalitat Valenciana, i hi figura com a annex a esta resolució.  
  
  
València, 8 de febrer de 2024.- La sotssecretària de la Vicepresidència Primera i Conselleria de Cultura i Esport: María Eugenia Vives Arlandis.  
  
  
  
CONVENI DE COL·LABORACIÓ ENTRE LA GENERALITAT, A TRAVÉS DE LA VICEPRESIDÈNCIA PRIMERA I CONSELLERIA DE CULTURA I ESPORT, I LA UNIVERSITAT DE VALÈNCIA-ESTUDI GENERAL, PER A FOMENTAR LA FORMACIÓ D'ENTRENADORES I ENTRENADORS ESPORTIUS A LA COMUNITAT VALENCIANA, A TRAVÉS DE CURSOS DE CONTINGUT TÈCNIC  
  
València, 14 de gener de 2024  
  
REUNITS  
D'una part, Vicente José Barrera Simó, vicepresident primer i conseller de Cultura i Esport, en nom i representació de la Generalitat, en virtut del nomenament efectuat per mitjà del Decret 11/2023, de 19 de juliol, del president de la Generalitat, pel qual es nomena la persona titular de la Vicepresidència Primera i Conselleria de Cultura i Esport, i que actua en virtut de les facultats conferides per l'article 3 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i per l'article 6.3 del Decret 176/2014, de 10 d'octubre, pel qual es regulen els convenis que subscriga la Generalitat i el registre d'aquests, i que està autoritzat especialment per a la subscripció d'aquest conveni per l'Acord del Consell de 19 de setembre de 2023.  
  
I, d'una altra part, María Vicenta Mestre Escrivá, rectora de la Universitat de València-Estudi General, que actua en nom i representació d'aquest organisme, en virtut de les competències que a aquest efecte li reconeix la Llei orgànica 6/2001, de 21 de desembre, d'universitats; l'article 94.1.d dels Estatuts d'aquesta universitat, aprovats pel Decret 128/2004, de 30 de juliol, del Consell de la Generalitat, i el Decret 25/2022, d'11 de març, sobre el seu nomenament.  
Que actuen en representació de les institucions i en virtut de les competències que cadascun exerceix,  
  
MANIFESTEN  
I. La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'article 3 que les administracions públiques de la Comunitat Valenciana hauran de promoure la qualificació i regulació professional en l'esport i l'activitat física, i establir les condicions adequades que afavorisquen l'actualització i formació permanent.  
  
II. El Reial decret 1.363/2007 estableix l'ordenació general dels ensenyaments esportius de règim especial per a esports en què es creen títols acadèmics i també recull la regulació per a aquelles modalitats esportives que encara no tenen títol acadèmic i es troben en un període transitori i temporal. Les federacions esportives que estan en aquesta situació poden organitzar els cursos i, directament, la part específica del seu esport. La Vicepresidència Primera i Conselleria de Cultura i Esport, a través de la coordinació del bloc comú a tots els esports, en garanteix l'organització i, específicament, l'homogeneïtat d'aquests cursos. Aquests cursos donen lloc a diplomes d'entrenadors o entrenadores que representen una habilitació de caràcter administratiu que acredita la formació rebuda per a l'exercici posterior de l'activitat.  
  
III. La Universitat de València-Estudi General, a través de la Facultat de Ciències de l'Activitat Física i Esport, té com a objecte l'estudi de les àrees de coneixement que formen part del bloc comú a tots aquests esports, solvència en el desenvolupament del temari d'acord amb els objectius normativament establits i capacitat de tutorització de l'alumnat dels cursos d'entrenadores i entrenadors que es duguen a terme.  
  
IV. El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, estableix que s'assignen a la Vicepresidència Primera i Conselleria de Cultura i Esport les competències en matèria d'esport.  
V. La Llei 38/2003, de 17 de novembre, general de subvencions, en l'article 22.2.a, disposa que es podran concedir de forma directa les subvencions previstes nominativament en els pressupostos i d'acord amb l'article 168.1.A de la Llei 1/2015, de 6 de febrer, d'hisenda pública, del sector públic instrumental i de subvencions.  
VI. La Llei 9/2022, de 30 de desembre, de pressupostos de la Generalitat per a l'exercici 2023, aprova els pressupostos que han d'executar els organismes que integren la Generalitat durant l'exercici pressupostari de 2023. En aquests pressupostos hi ha la línia nominativa S5970000, per un import de 35.000 euros, denominada Formació esportiva, la finalitat de la qual és fomentar la formació de les entrenadores i els entrenadors esportius de la Comunitat Valenciana a través de l'organització de cursos de contingut tècnic, i la beneficiària és la Universitat de València-Estudi General.  
En conseqüència, per a regular aquesta col·laboració, les institucions firmants subscriuen aquest conveni que s'ha de subjectar a les següents:  
  
CLÀUSULES  
  
Primera. Objecte del conveni  
L'objecte d'aquest conveni és establir les bases reguladores i concedir una subvenció que determina la col·laboració entre la Generalitat, a través de la Vicepresidència Primera i Conselleria de Cultura i Esport i la Universitat de València-Estudi General, per al foment de la formació i la tutorització d'entrenadores i entrenadors en les matèries comunes a tots els esports dels cursos duts a terme per les federacions esportives durant l'any 2023, mitjançant l'organització conjunta d'accions formatives per part de totes dues entitats.  
  
Segona. Justificació legal de la concessió de la subvenció  
La subvenció regulada en aquest conveni té caràcter únic, derivat de les característiques singulars de les entitats beneficiàries i la concessió es fonamenta en els articles 2.13 i 3.22 de la Llei 2/2011.  
D'acord amb el que estableix l'article 11.4.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, aquesta subvenció nominativa té caràcter de concessió directa emparada en el supòsit legal previst en l'article 168.1.A de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 22.2.a de la Llei 38/2003, de 17 de novembre, general de subvencions, per estar prevista nominalment en la Llei de pressupostos de la Generalitat per a 2023.  
  
Tercera. Actuacions que s'han de desenvolupar  
Per a aconseguir l'objectiu d'aquest conveni, s'han de dur a terme les actuacions següents:  
- Tutorització de l'alumnat i el seguiment de la realització de pràctiques en les diferents matèries, amb assignació de tutors i tutores per a la formació dels continguts de caràcter científic, que han de ser professors i professores universitaris, en les matèries comunes dels cursos de les diferents federacions esportives.  
- Exercir les accions formatives que s'han de desenvolupar en la plataforma e-formació de la Generalitat i, específicament, la gestió dels cursos, l'admissió de l'alumnat, els requisits i l'avaluació d'aquest, així com els processos d'homologació, convalidació i equivalències de formacions esportives formals i no formals, quan siga procedent.  
  
- Realitzar la gestió i el manteniment de suports materials i virtuals per a la tutorització i l'assessorament d'entrenadors i entrenadores en formació i d'aquelles persones ja titulades que desitgen actualitzar coneixements.  
- Possibilitar l'ús per part de l'alumnat tutoritzat d'instal·lacions pròpies docents o esportives tant de la Universitat de València com de la Generalitat, per a l'exercici de les actuacions objecte d'aquest conveni.  
  
- Promocionar i facilitar la participació d'entrenadores i entrenadors esportius de les diferents federacions esportives en les accions d'informació i assessorament, així com les accions de formació conjuntament amb les federacions.  
- Facilitar la difusió i la consulta, a través dels mitjans disponibles, tant de la Generalitat Valenciana com de la Universitat de València, siga presencialment o a distància, de la regulació normativa de referència per a entrenadores i entrenadors, dels continguts propis dels plans formatius i de les activitats encaminades a la seua formació permanent, així com a tots aquells que desitgen accedir a aquestes formacions esportives.  
  
  
Quarta. Obligacions de la Universitat de València-Estudi General  
1. Realitzar l'activitat objecte de la subvenció.  
2. Aportar qualsevol altra informació que li requerisca la Direcció General d'Esport per a conéixer i comprendre millor l'aplicació de la subvenció.  
3. Acreditar que la Universitat de València-Estudi General està al corrent en el compliment de les obligacions tributàries i davant de la Seguretat Social.  
4. Sotmetre's a les actuacions de control financer que corresponguen a la Intervenció General de la Generalitat en relació amb l'ajuda concedida.  
5. Conservar i custodiar proves acreditatives de l'efectiva realització de les activitats objecte d'aquesta subvenció, com per exemple vídeos, fotografies o altres mitjans de prova en format electrònic, així com llistes de participants i publicitat en el seu web o en mitjans de comunicació, que haurà de posar a disposició de la Direcció General d'Esport en cas de ser requerides.  
6. Comunicar a la Direcció General d'Esport l'obtenció d'ajudes i subvencions per a la mateixa finalitat procedents d'altres administracions o ens públics o privats.  
7. La Universitat de València-Estudi General no pot percebre cap ingrés dels entrenadors i les entrenadores als qui es destinen les actuacions objecte d'aquest conveni.  
8. La Universitat de València-Estudi General haurà d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen veure's compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).  
La Universitat haurà de comunicar oficialment a la Direcció General d'Esport, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
9. A més de complir les obligacions establides en l'article 14 de la Llei general de subvencions i amb totes aquelles obligacions derivades de la normativa aplicable en matèria de subvencions.  
  
  
Cinquena. Transparència, subministrament d'informació i dades obertes.  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les següents obligacions:  
1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Sisena. Obligacions de la Vicepresidència Primera i Conselleria de Cultura i Esport  
1. Col·laborar econòmicament amb la Universitat de València-Estudi General en la contribució al foment de la formació esportiva, amb la concessió de la subvenció nominativa prevista de 35.000 euros, a càrrec de l'aplicació pressupostària 85.55.41.668.70, línia S5970000, capítol IV, dels pressupostos de la Generalitat per a l'any 2023, per a atendre despeses ocasionades pel desenvolupament de les actuacions objecte del conveni.  
Aquesta quantitat, així com l'aplicació i l'execució del conveni, no representa un increment de la despesa, aprovada per la Llei 9/2022, de 30 de desembre, de pressupostos de la Generalitat per a l'exercici 2023.  
  
Aquesta línia de subvenció s'ajusta als objectius d'estabilitat i als escenaris pressupostaris plurianuals als quals fa referència l'article 27 de la Llei 1/2015, de 6 de febrer, de la Generalitat, d'hisenda pública, i forma part de l'objectiu estratègic 4 de la Direcció General d'Esport del Pla estratègic de subvencions 2020-2023 de la Conselleria d'Educació, Cultura i Esport.  
2. Promoure, en col·laboració amb les federacions esportives de la Comunitat Valenciana, l'organització de les accions formatives destinades a entrenadors i entrenadores de cada esport.  
3. Coordinar, a través de la Direcció General d'Esport, les actuacions objecte d'aquest conveni que s'hagen de dur a terme.  
4. Donar publicitat al conveni d'acord amb el que estableix l'article 12 del Decret 105/2017, de 28 de juliol, del Consell.  
  
Setena. Compatibilitat de la subvenció  
La subvenció objecte d'aquest conveni és compatible amb altres subvencions, ajudes, ingressos o recursos obtinguts per a la mateixa finalitat, procedents de qualsevol de les administracions o ens públics o privats, nacionals, de la Unió Europea o d'organismes internacionals, sempre que la suma de tots no supere el cost total de l'activitat.  
  
  
Huitena. Despeses subvencionables  
La subvenció concedida per a despeses de funcionament s'ha de destinar a sufragar les despeses ocasionades per l'organització i el desenvolupament dels cursos d'entrenadores i entrenadors esportius.  
Si l'import de la despesa subvencionable supera la quantia establida en la Llei de contractes del sector públic per al contracte menor, l'entitat beneficiària d'aquesta subvenció ha de sol·licitar, com a mínim, tres ofertes de diferents proveïdors, de conformitat amb el que estableix l'article 31.3 de la Llei general de subvencions.  
Els tributs constitueixen despeses subvencionables quan la persona beneficiària de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
Novena. Pagament i termini de justificació  
A la signatura d'aquest conveni s'ha de tramitar el pagament del 30 % del total de la subvenció, com a finançament necessari per a dur a terme les actuacions inherents a aquesta subvenció, de conformitat amb l'article 171 de la Llei 1/2015, d'hisenda pública, del sector públic instrumental i de subvencions. De conformitat amb l'article 171.5.g de la llei esmentada, per a aquest conveni no s'exigeixen garanties dels fons anticipats.  
La resta de la subvenció s'ha d'abonar amb la justificació prèvia de la totalitat de la subvenció.  
La forma de pagament serà per transferència bancària de la Generalitat.  
El termini de presentació de la justificació acaba el dia 4 de desembre de 2023 i s'ha de presentar per mitjans electrònics, preferiblement a través de l'adreça d'internet http://www.gva.es/va/inicio/procedimientos'id\_proc=19455  
  
Deu. Forma de justificació  
La documentació justificativa de la subvenció que ha de presentar la Universitat de València-Estudi General, ha d'acreditar l'aplicació deguda dels fons rebuts a la finalitat de l'ajuda, de conformitat amb l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i ha de ser la següent:  
  
1. Memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, que ha d'incloure: els cursos impartits, els requisits, les càrregues lectives, el professorat i les instal·lacions docents i específiques esportives, així com altres recursos utilitzats en els cursos.  
2. Relació classificada de les despeses de l'activitat subvencionada, amb indicació de la persona o entitat creditora i del document, l'import i la data d'emissió. S'ha d'indicar en cada un d'aquests una explicació de la despesa que permeta identificar-ne la finalitat i l'adequació a l'objecte de la subvenció. S'ha de fer constar que les despeses corresponen efectivament a les despeses derivades de la finalitat per a la qual s'ha concedit la subvenció.  
3. Liquidació econòmica del pressupost per conceptes amb indicació de les despeses reals i les diferents vies de finançament.  
Tots aquests documents han d'estar firmats com cal per la persona que corresponga de la Universitat de València-Estudi General.  
  
  
Onze. Pla de control  
Aquesta subvenció estarà sotmesa a les actuacions incloses al pla de control de 2023 regulat per la Resolució de 23 de març de 2023, del director general d'Esport, per la qual s'aprova el pla de control material de les subvencions que concedisca la Direcció General d'Esport en l'àmbit del programa pressupostari 457.10 «Foment de l'activitat esportiva» en 2023, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, en l'aplicació del pla de control als expedients seleccionats en aquest, addicionalment es realitzarà el control material de l'efectiva realització de les activitats objecte de subvenció, mitjançant comprovacions in situ si es considera procedent, o bé mitjançant altres procediments, com ara vídeos, fotografies o altres proves en format electrònic, així com la comprovació de llistes de participants i el seguiment de la publicitat en el seu web o en els mitjans de comunicació, per tal de garantir l'adequada realització de l'activitat subvencionada.  
  
  
Dotze. Comissió mixta  
1. Per a la planificació, l'execució i l'avaluació adequades de les actuacions que s'han d'emprendre a l'empara d'aquest conveni, es constitueix una comissió mixta amb composició paritària, formada per dues persones representants de cadascuna de les entitats firmants, nomenades pel director general d'Esport a proposta de la rectora de la Universitat i del director general d'Esport, respectivament. Aquesta comissió tècnica s'ha de reunir, com a mínim, una vegada durant el període de vigència i totes les vegades que siga necessari a petició de qualsevol de les parts. La comissió ha de remetre al director general d'Esport una còpia de les actes que emeta.  
2. Aquesta comissió mixta ha de fer el seguiment i control de les actuacions objecte d'aquest conveni, a més de les funcions previstes en l'article 9 del Decret 176/2014, de 10 d'octubre.  
  
Tretze. Eficàcia i vigència del conveni  
Aquest conveni tindrà vigència des de la data de la seua signatura i estendrà els seus efectes des de l'1 de gener i tindrà vigència fins al 31 de desembre de 2023.  
  
Catorze. Resolució i modificació  
Les causes de resolució d'aquest conveni són l'acord mutu, l'incompliment de les obligacions derivades del conveni per qualsevol de les parts, la denúncia per qualsevol d'aquestes o per decisió judicial declaratòria de la nul·litat del conveni.  
En cas de resolució del conveni, pel que fa a les actuacions en execució, les parts, a proposta de la comissió de seguiment prevista en la clàusula dotze, poden acordar la continuació i la finalització de les activitats ja iniciades que consideren oportunes, de conformitat amb l'article 52.3 de la Llei 40/2015, de règim jurídic del sector públic.  
  
En cas d'incompliment de les obligacions i dels compromisos assumits per cadascuna de les parts, la Comissió de Seguiment acordarà les conseqüències que siguen aplicables, de conformitat amb la Llei 38/2003, general de subvencions, i la Llei 1/2015, de la Generalitat, d'hisenda pública, del sector públic instrumental i de subvencions.  
  
La possible modificació del contingut del conveni requereix l'acord unànime de les persones signants, de conformitat amb l'article 49.g de la Llei 40/2015.  
  
Quinze. Protecció de dades personals  
1. La gestió de la subvenció nominativa i de la signatura i seguiment d'aquest conveni mitjançant el qual s'instrumenta aquella, comporta el tractament de dades de caràcter personal, per la qual cosa resulten d'aplicació les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que es disposa en l'article 13 del RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2, 46368 València.  
b) Delegació de Protecció de Dades de la Generalitat. Passeig de l'Albereda, 16, 46394 València. Correu electrònic: vtu@qls.nd  
c) Finalitat del tractament: gestionar la concessió, control i justificació de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal) en relació amb les normes específiques que regulen aquest procediment.  
e) Quan la persona sol·licitant o el seu representant legal aporten dades de caràcter personal de terceres persones en el procediment administratiu, especialment en la fase de justificació de la subvenció, tindran l'obligació d'informar-los, en els termes que s'estableixen en aquesta clàusula.  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada i que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc22094 A més, hi ha la possibilitat de reclamar davant l'Agència Espanyola de Protecció de Dades.  
3. I, pel que fa a la signatura i seguiment del conveni, tant la conselleria com l'altra part són responsables del tractament que facen de les dades de les persones firmants i interlocutores, i dels membres de la comissió mixta de seguiment i control. El text del conveni, amb les dades de les persones firmants, serà enviat al Registre de Convenis de la Generalitat i publicat en el Portal de Transparència de la Generalitat.  
  
Setze. Normativa  
En totes les qüestions no previstes en el present conveni s'ha d'aplicar el que estableixen la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
Aquest conveni, que conté les bases reguladores de l'ajuda que es concedeix, es publicarà en el Diari Oficial de la Generalitat Valenciana, segons disposa l'article 9.3 de la Llei 38/2003, de 17 de novembre, general de subvencions.  
  
Dèsset. Naturalesa jurídica i qüestions litigioses  
Aquest conveni de col·laboració té caràcter administratiu i es regeix pel que estableix la normativa general i, concretament, s'ha d'ajustar al que disposa la Llei 40/2015, d'1 d'octubre, de règim jurídic del sector públic.  
Les possibles qüestions litigioses o controvèrsies per l'aplicació, la interpretació, la modificació, els efectes i la resolució d'aquest conveni hauran d'intentar ser resoltes, en primera instància, per acord mutu entre les parts a través de la Comissió de Seguiment prevista en la clàusula dotze.  
Si no s'arriba a un acord, les possibles controvèrsies les ha de resoldre, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa, el Tribunal Superior de Justícia de la Comunitat Valenciana.  
  
Díhuit. Comunicació a la Comissió Europea  
L'ajuda concedida no requereix la notificació a la Unió Europea, ja que no compleix els requisits de l'apartat 1 de l'article 107 del TFUE, segons el que estableix el Decret 128/2017, de 29 de setembre, del Consell, perquè aquesta no suposa cap avantatge econòmic, atés que la Universitat de València-Estudi General no exerceix activitats econòmiques en aquest conveni en què s'ofereixen al mercat béns o serveis, per la qual cosa no hi ha possibilitat de falsejament de la competència. La Universitat ha de presentar una liquidació específica de l'activitat subvencionada que permeta comprovar que aquesta ajuda no suposa cap benefici econòmic.  
I com a mostra de conformitat, les parts firmen aquest conveni en el lloc i en la data indicats al començament.  
  
València 14 de gener de 2024  
  
EL VICEPRESIDENT PRIMER I CONSELLER DE CULTURA I ESPORT  
Vicente José Barrera Simó  
LA RECTORA DE LA UNIVERSITAT DE VALÈNCIA-ESTUDI GENERAL  
María Vicenta Mestre Escrivá